Diari Oficial de la Generalitat Valenciana


Sumari del DOGV 9463, del 04-11-2022 (2022/9950)

RESOLUCIÓ de 10 d'octubre de 2022, del president de Turisme Comunitat Valenciana per la qual es regula i concedeix una subvenció directa a l'Institut Tecnològic Hoteler (ITH) per al projecte per a la millora de la tecnologia aplicada al sector hoteler de la Comunitat Valenciana l'any 2022.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9463

Data del DOGV
:   04-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9950


Data del document
:   10-10-2022

Organisme emissor
:   Turisme Comunitat Valenciana

Tipus de document
:   Resolució

Descriptors 

:   * ajuda pública

RESOLUCIÓ de 10 d'octubre de 2022, del president de Turisme Comunitat Valenciana per la qual es regula i concedeix una subvenció directa a l'Institut Tecnològic Hoteler (ITH) per al projecte per a la millora de la tecnologia aplicada al sector hoteler de la Comunitat Valenciana l'any 2022. [2022/9950]  
L'article 22 de la Llei 38/2003, de 17 de novembre, general de subvencions, estableix, en l'apartat 2.a, la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes indicats en els convenis i en la normativa reguladora d'aquestes subvencions.  
D'una altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de desenvolupar-se durant el procediment d'elaboració.  
En el pressupost de la Generalitat per a 2022 consta, en la secció 05, la línia de subvenció S0980000, amb la denominació d'Innovació i tecnologia turística, amb una dotació de cinquanta mil euros (50.000 ?), i que té com a finalitat el Projecte per a la millora de la tecnologia aplicada al sector hoteler. Es tracta, per tant, d'una subvenció de caràcter nominatiu prevista en la Llei 8/2021, de 30 de desembre, de pressupostos de la Generalitat per a l'exercici 2022.  
Aquesta línia nominativa de subvenció està inclosa en el Pla estratègic de subvencions de la Presidència de la Generalitat i els seus organismes públics per al període 2021-2023, aprovat per la Resolució de 26 de febrer de 2021, del president de la Generalitat (DOGV 03.03.2021).  
  
L'entitat beneficiària és l'associació Institut Tecnològic Hoteler (d'ara en avant, ITH), que té com a finalitat donar resposta al sector hoteler i els desafiaments que els avanços tecnològics suposen per als empresaris de la indústria turística. L'ITH té com a missió promoure l'ús de noves tecnologies i sistemes de gestió, que contribuïsquen a millorar la competitivitat, la rendibilitat, qualitat, eficiència i sostenibilitat de les empreses vinculades la indústria hotelera i turística. A aquest efecte, es presenten les actuacions d'adaptació i implantació d'una plataforma per a la transformació digital del procés de gestió i selecció del talent del sector turístic de la Comunitat Valenciana.  
Per tot allò que s'ha exposat, havent-se seguit els tràmits que es disposen en l'article 168.1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a 2022, resolc:  
  
  
Primer. Import de l'ajuda i entitat beneficiària  
La present resolució regula la concessió directa per part de Turisme Comunitat Valenciana (d'ara en avant, Turisme) d'una subvenció destinada a l'ITH.  
La possibilitat de concedir una subvenció de caràcter nominatiu està prevista en l'article 22.2.a de la Llei 38/2003, de 17 de novembre, general de subvencions i l'article 168.1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i així està contemplat de manera expressa en el pressupost de la Generalitat per a 2022, en la secció 05, entitat centre gestor 0022, capítol IV, denominació Innovació i tecnologia turística, amb una dotació de cinquanta mil euros (50.000 ?), i que té com a finalitat el Projecte per a la millora de la tecnologia aplicada al sector hoteler.  
  
D'acord amb l'article 168 1.A de la Llei 1/2015, de 8 de febrer, de la Generalitat, que estableix que la concessió de les subvencions previstes nominativament en la Llei de pressupostos de la Generalitat, així com amb el que disposa expressament l'esmentada llei de pressupostos per a 2022, aquesta concessió es formalitzarà mitjançant una resolució de la persona titular del departament gestor del crèdit pressupostari al qual s'imputa l'ajuda. Atés que no hi ha cap tipus de contraprestació, excepte la mera aportació econòmica, que es deriva cap a TCV i que es tracta d'un fet singular i únic en el temps i en els seus efectes, s'ha optat per atorgar l'ajuda mitjançant una resolució.  
  
Segon. Objecte i activitat subvencionada  
Aquesta subvenció té per objecte el Projecte per a la millora de la tecnologia aplicada al sector hoteler. Aquest procés és per a la realització d'actuacions d'adaptació i implantació d'una plataforma per a la transformació digital del procés de gestió i selecció del talent del sector turístic de la Comunitat Valenciana.  
  
Actuacions Import  
1. Construcció de l'estructura del pool del talent de la Comunitat Valenciana, associat a check·in jobs 6.000 -  
2. Creació de fins a 20 pàgines d'aterratge (landing page) per a accedir al Pool de talent 10.000 -  
- 11 per als Cdt (candidats)   
- 9 associacions turístiques privades (ocupadors)   
3. Creació de les primeres 3 vacants en el Pool del talent per als ocupadors donats d'alta (sense cost per als ocupadors)  
 4.000 -  
4. Campanyes de comunicació 15.000 -  
- Escoles d'hoteleria: campanya de comunicació a nivell nacional i internacional a escoles d'hoteleria   
- Universitats: campanya de comunicació a estudiants i diplomats en turisme   
- Campanya de comunicació als més de 30.000 joves localitzats a la Comunitat Valenciana dins de les bases de dades de beWanted   
5. Mapes de talent i necessitats de la indústria a la regió, amb informació agregada aportada per ITH, gestor de check·in jobs, pool de talent nacional  
  
6. Auditoria, direcció, coordinació i execució del conveni 5.000 -  
  
  
  
10.000 -  
  
  
1. Construcció de l'estructura del pool del talent de la Comunitat Valenciana, associat a check·in jobs  
a) Desenvolupar una tecnologia que contribuïsca a la promoció de l'ocupació en tots els seus segments en el sector turístic i que responga a una sèrie de principis que garantisca:  
- Accessibilitat amb la finalitat d'assegurar igualtat de condicions per al talent.  
- Transparència en els processos d'accés al treball.  
- Inclusió, particularment de la població jove (menors de 28 anys), vulnerable i població amb habilitats especials.  
- Pertinència de la formació per a l'ocupació.  
- Productivitat del treball.  
- Formalització del treball.  
b) Integrar en un únic canal a través de la tecnologia tots els agents actuants en matèria d'ocupació (centres educatius de formació tècnica i tecnològica, universitats, agències de col·locació, intermediaris d'ocupació, portals d'ocupació, institucions públiques, empreses privades i demandants d'ocupació, entre altres).  
c) Crear un sistema de comunicació triangular entre el sector educatiu, el sector laboral i les institucions per a millorar la productivitat i la sostenibilitat de l'ocupació, contribuir a la pertinència de l'educació i potenciar les polítiques públiques en matèria d'ocupació i promoció de la formalitat del treball.  
2. Creació de fins a 20 pàgines d'aterratge (landing page) per a accedir al pool del talent  
Les landing page són la porta d'accés dels candidats i dels ocupadors a l'eina check·in jobs. Per això es proposa en el marc de la resolució:  
- Creació d'11 landing pages (pàgines web de registre) per a candidats personalitzades per a cada CdT (Alcoi, Alacant, Benidorm, Castelló, Dénia, Elx, Gandia, Morella, Torrevieja, València i en línia)  
- Creació de 9 landing pages (pàgines web de registre) per a ocupadors personalitzades per a les associacions del sector turístic de la Comunitat Valenciana.  
3. Creació de les primeres 3 vacants en el pool de talent per als ocupadors donats d'alta (sense cost per als ocupadors)  
Per a incentivar la utilització de l'eina per part dels ocupadors, s'oferirà de manera gratuïta la creació de les 3 primeres vacants en el pool de talent a aquells ocupadors que es donen d'alta abans de la finalització del període promocional.  
4. Campanyes de comunicació  
És molt important que els usuaris check·in jobs coneguen les possibilitats que la indústria ofereix, creant un espai comú per a la gestió del talent. Devem, per tant, informar i donar accés a la plataforma a través dels diferents canals:  
- Agents associats: agències públiques d'ocupació, agències públiques i privades de gestió i col·locació d'ocupació, CdT, centres de Formació Professional, escoles de formació, universitats, etc.  
- Canals de comunicació i difusió: esdeveniments de difusió d'iniciatives, xarxes socials i mitjans de comunicació.  
Per a això es proposa fer focus específic en:  
- Escoles d'hoteleria: campanya de comunicació a escala nacional i internacional a escoles d'hoteleria.  
- Universitats: campanya de comunicació a estudiants i diplomats en turisme.  
- Campanya de comunicació als més de 30.000 joves localitzats a la Comunitat Valenciana dins de les bases de dades de beWanted.  
  
Cal plantejar l'estratègia i crear els materials de màrqueting necessaris per a distribuir entre els diferents segments esmentats perquè tant les empreses com els candidats es registren en el Pool  
5. Mapes de talent i necessitats de la indústria a la regió, amb informació agregada aportada per ITH, gestor de check·in jobs, pool de talent nacional.  
Possibilitat d'incloure tota aquesta informació en Invat·tur. Accés a ocupadors i candidats en la indústria per a utilitzar com a quadre de comandament.  
  
Tercer. Despeses subvencionables  
1. Les despeses que podran ser ateses amb càrrec a la present resolució, sempre que responguen de manera indubtable a la naturalesa de l'activitat subvencionada, seran les següents:  
a) Despeses de personal de l'entitat beneficiària: retribucions salarials i cost de Seguretat Social del personal propi o contractat vinculat directament a la realització de les activitats objecte d'aquesta resolució. A aquest efecte es computaran les despeses de Seguretat Social reportades i no ingressades corresponents al mes de novembre i de desembre de 2022 i IRPF reportat i no abonat del 4t trimestre de l'any (fins al 31 de desembre). L'import corresponent a aquesta partida de despeses no podrà superar el 70 % del total.  
b) Despeses d'auditoria per a la revisió del compte justificatiu d'aquesta resolució. L'import corresponent a aquesta partida de despeses no podrà superar el 4 % del total.  
c) Despeses específiques de naturalesa corrent necessàries per a l'execució de les activitats objecte de la present resolució que no es realitzen a càrrec de personal de l'entitat beneficiària.  
2. La suma de les despeses dels apartats b) i c) suposarà, almenys, el 30 % de la despesa total correctament justificada per l'entitat beneficiària; en cas contrari, Turisme procedirà a realitzar l'ajust proporcional que resulte necessari per a mantindre la regla de despesa fixada en l'apartat a.  
3. A l'efecte de la present resolució, tots els tributs suportats per l'entitat beneficiària de la subvenció, a conseqüència de les despeses anteriorment descrites, tindran la consideració de despeses subvencionables sempre que s'acredite l'abonament efectiu d'aquestes, que haurà de realitzar-se dins del termini fixat per a realitzar tots els pagaments.  
  
4. No serà subvencionable l'IVA satisfet per l'adquisició de béns o serveis, llevat que s'acredite documentalment que forma part del cost de l'activitat a desenvolupar per l'entitat beneficiària, i que no és susceptible de recuperació o compensació, i en aquest cas hauran d'acreditar la no subjecció o exempció d'aquest impost o la no deducció de l'IVA suportat en l'adquisició de béns i serveis. En cas que s'haguera repercutit o compensat parcialment, s'aportarà documentació acreditativa del percentatge o la part de l'impost susceptible de ser repercutit o compensat.  
5. De conformitat amb el que es disposa en l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà de ser conforme amb el valor de mercat. Si és el cas, Turisme podrà realitzar la comprovació d'aquest valor de mercat conforme als mitjans assenyalats en l'article 33 de la Llei general de subvencions.  
6. D'igual manera, Turisme verificarà l'adequada justificació de la subvenció, així com la realització de l'activitat i el compliment de la finalitat que determine la concessió o gaudi de la subvenció.  
  
Quart. Obligacions de l'entitat beneficiària  
L'ITH haurà de dur a terme les següents actuacions:  
a) Executar, en els termes estipulats en aquesta resolució, les actuacions objecte de subvenció nominativa.  
b) Els imports màxims previstos per cada línia vinculen l'entitat subvencionada i, per tant, constitueixen el límit màxim subvencionable per a cadascuna d'aquestes.  
c) No obstant això, les actuacions previstes podran adaptar-se per a contemplar les circumstàncies excepcionals sorgides per la pandèmia internacional del coronavirus (Covid-19) i la guerra d'Ucraïna, sempre que no afecte la finalitat de la línia nominativa de subvenció ni el seu import total, i amb la sol·licitud prèvia de l'entitat beneficiària, per a la seua autorització per la Direcció de Turisme Comunitat Valenciana.  
d) Informar regularment a Turisme de l'execució i incidències, si n'hi ha, de les activitats que es realitzen en relació amb l'objecte de la present resolució.  
e) Comunicar a Turisme, tan prompte com es conega, l'obtenció de qualssevol subvencions o ajudes per a la mateixa finalitat, procedents d'altres administracions, ens públics o privats, nacionals, de la Unió Europea o d'organismes internacionals.  
f) Adoptar les mesures de difusió contingudes en l'article 3 de la Llei 2/2015, de 2 d'abril, de la Generalitat, de participació ciutadana de la Comunitat Valenciana, d'acord amb el que estableix la disposició final primera de la Llei 1/2022, de 13 d'abril, de transparència i bon govern de la Comunitat Valenciana, i l'apartat 4 de l'article 18 de la Llei 38/2003, de 17 de novembre, general de subvencions, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció; aquestes mesures poden consistir en la inclusió de la imatge institucional de la entitat concedent, així com en llegendes relatives al finançament públic en tot el material imprés, gràfic i audiovisual que es realitze vinculat a l'actuació objecte de la resolució, incorporant el logotip que a aquest fi Turisme CV li facilite.  
g) Incorporar en totes les activitats el finançament públic realitzat per Turisme.  
  
Cinqué. Procediment i òrgan gestor  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores d'acord amb el model que s'inclou com a annex I en aquesta resolució.   
2. El model de conformitat, degudament emplenat i signat, haurà de presentar-se telemàticament en el portal de la Generalitat, en l'apartat de Sol·licitud general d'iniciació i tramitació telemàtica de procediments, en l'enllaç:  
https://www.gva.es/es/inicio/procedimientos'id\_proc=20574  
o en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'haguera emplenat de manera incompleta, Turisme requerirà l'ITH perquè en un termini de deu dies hàbils esmene la falta o acompanye els documents preceptius que siguen procedents, amb la indicació que, en cas de no fer-ho, se'l tindrà per desistit, amb resolució d'arxivament d'expedient prèvia, que haurà de ser dictada en els termes que preveu l'article 21 de la norma esmentada, quedarà sense efecte la concessió de la subvenció, i perdrà, per tant, el dret a la seua percepció.  
  
Sisé. Justificació de les actuacions  
1. Amb caràcter previ a la signatura d'aquesta resolució, l'ITH ha presentat una declaració responsable sobre el compliment de les condicions i obligacions establides respectivament en els articles 13 i 14 de la Llei 38/2003, de 17 de novembre, general de subvencions, havent-se comprovat per l'Administració que es troba al corrent en el compliment de les obligacions tributàries i amb la Seguretat Social.  
  
2. Perquè Turisme efectue el pagament de la subvenció que concedeix a través de la present resolució, l'ITH haurà d'aportar, abans del 31 de desembre de 2022, la següent documentació:  
a) Justificació de les accions en referència a la governança i millora de la competitivitat de les empreses tecnològiques i innovadores de la Comunitat Valenciana referides en el seu pla.  
b) Informe executiu de la difusió i promoció de la innovació valenciana, el qual es durà a terme en col·laboració amb Turisme.  
c) Memòria avaluativa de l'activitat subvencionada, que contindrà una declaració detallada de les activitats realitzades i resultats obtinguts per a cadascuna d'aquestes.  
d) Memòria econòmica abreujada que contindrà una relació numerada correlativa de tots i cadascun dels documents justificatius de la despesa, amb especificació d'almenys la seua data, la persona o entitat proveïdora, l'objecte facturat, l'import total del document, la base imposable i, si és el cas, el percentatge imputat a la justificació de la subvenció, agrupats segons la naturalesa de la despesa, indicant les desviacions en relació amb l'inicialment previst.  
e) Informe d'una persona o entitat auditora inscrita com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes en els termes previstos en la clàusula setena de la present resolució.  
f) Certificat expedit per l'ITH acreditatiu dels següents aspectes:  
  
f.1) De no incórrer en cap de les circumstàncies recollides en l'article 13 de la Llei 38/2003, de 17 de novembre, general de subvencions (BOE 276, 18.11.2003).  
f.2) Del personal adscrit a les activitats subvencionades amb indicació de la seua categoria professional, activitats en les quals ha intervingut i nombre d'hores dedicades a aquestes.  
3. Turisme procedirà al pagament, una vegada realitzada l'actuació objecte de la resolució i complides les obligacions, condicions i tràmits establits en aquesta. Per a això, l'Àrea de Formació Turística, en concret Invat·tur, haurà d'emetre un informe acreditatiu de la documentació tècnica presentada com a justificació de l'estipulat en la resolució. Per part del Servei de Programació i Gestió Econòmica es realitzaran les comprovacions oportunes per al pagament. No obstant l'anterior, l'ajuda pagada estarà subjecta a fiscalització posterior pels òrgans de control intern i extern de Turisme.  
4. No podrà efectuar-se el pagament de la subvenció mentre l'entitat beneficiària no es trobe al corrent en el compliment de les seues obligacions tributàries i amb la Seguretat Social o siga deutora per una resolució de procedència de reintegrament. L'ITH autoritza Turisme a obtindre de manera telemàtica les dades que consten en l'Agència Estatal d'Administració Tributària, serveis territorials de la conselleria competent en matèria d'hisenda i Tresoreria General de la Seguretat Social, relatives al compliment d'obligacions tributàries i amb la Seguretat Social, a l'efecte d'obtindre les corresponents certificacions que acrediten aquest compliment.  
  
Seté. Informe d'auditoria  
La persona o entitat auditora de comptes que duga a terme la revisió del compte justificatiu s'ajustarà al que es disposa en l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
La persona o entitat auditora emetrà un informe en el qual detallarà les comprovacions realitzades i farà constar tots aquells fets o excepcions que pogueren suposar un incompliment, per part de l'entitat beneficiària, de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre aquest tema. Aquest informe contindrà els punts i l'estructura establits en l'article 7 de l'esmentada Ordre EHA/1434/2007.  
  
Per a emetre l'informe, la persona o entitat auditora haurà de comprovar:  
1. L'adequació del compte justificatiu de la subvenció presentada per l'entitat beneficiària i que aquest haja sigut subscrit per una persona amb poders suficients per a això.  
2. El contingut de la memòria d'actuació, estant alerta davant la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
3. Que la informació continguda en la memòria econòmica abreujada està suportada per una relació classificada de les despeses de l'activitat subvencionada en la qual s'especificarà l'entitat que les ha realitzades, amb identificació de la persona o entitat creditora i del document -factures, nòmines, butlletins de cotització a la Seguretat Social TC1 i TC2, justificant d'ingrés de retencions- el seu import total i l'imputat a la subvenció, la data d'emissió i la data de pagament.  
4. Que les entitats disposen de documents originals acreditatius de les despeses justificades, conforme al que es preveu en l'article 30.3 de la Llei general de subvencions i que aquests documents han sigut reflectits en els registres comptables. Aquests documents justificatius consistiran en resguards de transferències bancàries, xecs, pagarés, factures electròniques, així com còpia dels extractes bancaris dels càrrecs en el compte corresponent de l'operació justificada.  
5. Que l'entitat beneficiària disposa d'ofertes de diferents persones o entitats proveïdores, en els supòsits previstos en l'article 31, apartat 3, de la Llei general de subvencions, i d'una memòria que justifique raonablement l'elecció de la persona o entitat proveïdora, en aquells casos en què no haja recaigut en la proposta econòmica més avantatjosa.  
  
6. Que no s'han realitzat subcontractacions de l'activitat subvencionada, fora dels casos permesos en l'article 29 de la Llei general de subvencions, i en l'article 68 del seu reglament.  
7. Que no s'han concedit altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
8. Que les despeses que integren la relació compleixen els requisits per a tindre la consideració de despesa subvencionable, conforme al que s'estableix en l'article 31 de la Llei general de subvencions i en la clàusula cinquena de la present resolució; que s'han classificat correctament, d'acord amb el contingut establit en aquesta resolució i que es produeix la necessària coherència entre les despeses justificades i la naturalesa de les actuacions subvencionades.  
A la finalització del seu treball, la persona o entitat auditora sol·licitarà una carta, signada per la persona que va subscriure el compte justificatiu, en la qual s'indicarà que s'ha informat la persona o entitat auditora sobre totes les circumstàncies que puguen afectar la correcta percepció, aplicació i justificació de la subvenció. També s'inclouran les manifestacions que siguen rellevants i que servisquen d'evidència addicional a la persona o entitat auditora sobre els procediments realitzats.  
  
L'entitat beneficiària de la subvenció estarà obligada a posar a la disposició de la persona o entitat auditora tots els llibres, registres i documents que li siguen sol·licitats per a efectuar la revisió, així com a conservar-los a fi de les actuacions de comprovació i control previstes en la legislació vigent. Si és el cas, haurà de confeccionar i facilitar-li, a més dels documents ja esmentats en la clàusula sisena de la present resolució, els següents:  
a) Declaració de les activitats subcontractades, amb indicació de les persones o entitats subcontractistes i dels imports facturats. Aquesta declaració inclourà una manifestació de l'entitat beneficiària respecte de les situacions previstes en els apartats 4 i 7 de l'article 29 de la Llei 38/2003, de 17 de novembre, general de subvencions.  
b) Declaració que continga una relació detallada d'altres subvencions, ajudes, ingressos o recursos que, si és el cas, hagen finançat l'activitat subvencionada, amb indicació del seu import, la procedència i la seua aplicació.  
L'auditor haurà de mantindre un arxiu de documentació acreditatiu del treball de revisió dut a terme i que suporta l'informe emés per ell, i haurà de conservar aquesta documentació durant un període mínim de huit anys a comptar des de la data d'emissió de l'informe.  
  
  
Huité. Obligacions i pagament de la subvenció per Turisme Comunitat Valenciana  
Correspon a Turisme el compliment de les següents obligacions:  
  
1. Col·laborar econòmicament en les despeses originades per la realització de l'objecte de la present resolució fins a la quantitat màxima de 50.000 - (cinquanta mil euros), IVA inclòs, amb càrrec al capítol IV, programa 45, subprograma 455 ITH, del pressupost 2022, línia nominativa de subvenció S0980000, sempre que l'ITH complisca els seus compromisos i els justifique conforme a l'estipulat en aquesta resolució.  
2. Supervisar la correcta aplicació del logotip que Turisme facilite a l'ITH en els documents i objectes resultants de l'objecte d'aquesta resolució i la correcta execució de l'activitat objecte d'aquesta resolució.  
3. Publicar el text íntegre de la resolució, una vegada signada, tal com estableix la Llei 2/2015, de 2 d'abril, de la Generalitat, de participació ciutadana de la Comunitat Valenciana, d'acord amb el que estableix la disposició final primera de la Llei 1/2022, de 13 d'abril, de transparència i bon govern de la Comunitat valenciana.  
  
Nové. Caràcter no contractual  
Aquesta resolució no té caràcter contractual, perquè no hi ha contraprestació entre les parts.  
L'objecte d'aquesta ajuda per resolució és subvencionar per part de Turisme les actuacions que realitzarà l'ITH per a l'adaptació i implantació d'una plataforma per a la transformació digital del procés de gestió i selecció del talent del sector turístic de la Comunitat Valenciana, durant l'any 2022.  
  
Desé. Confidencialitat, propietat intel·lectual i publicitat i explotació de resultats  
1. Cadascuna de les parts es compromet a no difondre, amb cap aspecte, les informacions pertanyents a l'altra part, a les quals haja pogut tindre accés en el desenvolupament de l'objecte de la subvenció concedida a l'ITH, sempre que aquestes informacions no siguen de domini públic.  
2. La propietat intel·lectual i l'explotació dels resultats que s'originen a conseqüència de la cooperació entre l'entitat subvencionada i la concedent de la subvenció es regirà per la Llei 14/2003, de 10 d'abril, de patrimoni de la Generalitat.  
3. Així mateix, les dades i informes obtinguts durant la realització de l'activitat objecte de subvenció, així com els resultats finals que s'aconseguisquen tindran caràcter confidencial i la seua utilització, total o parcial, per a la seua difusió requerirà conformitat expressa i fefaent de l'ITH i Turisme. En qualsevol cas, en la difusió de resultats es farà sempre referència a la present resolució de concessió de subvenció a favor de l'ITH.   
  
Onzé. Compliment de la Llei protecció de dades personals i garantia dels drets digitals  
Tant Turisme com l'ITH s'obliguen a l'observança de totes les disposicions que siguen aplicables en la matèria, i especialment, al que disposa la Llei orgànica 3/2018, de 5 de desembre, de protecció de dades personals i garantia dels drets digitals, i la resta de la normativa de desenvolupament, i ambdues entitats poden compel·lir-se recíprocament per a l'acreditació d'aquests punts.  
  
Dotzé. Entrada en vigor, duració, modificació i causes de resolució  
  
1. La resolució produirà efectes a partir de l'endemà de la publicació en el DOGV.  
Les despeses subvencionables es poden haver realitzat des de l'1 de gener de 2022 fins al 31 de desembre 2022, data màxima de presentació de la justificació.  
2. La concessió de l'ajuda que s'atorga mitjançant la present resolució quedarà resolta en el cas que no tinguen lloc les actuacions previstes en aquestes bases reguladores. Així mateix, quedarà resolta per mutu acord de les parts, i per l'incompliment per qualsevol d'elles de les estipulacions previstes en aquesta.  
3. Si per causes imputables a l'ITH no es duen a terme les actuacions objecte de la present resolució, aquesta quedarà automàticament rescindida, sense perjudici del compliment del que es disposa en l'article 37 de la Llei 38/2003, de 17 de novembre, general de subvencions, quant a les causes d'incompliment de l'objecte de la resolució esmentada.  
4. La circumstància de no estar al corrent en el compliment de les seues obligacions tributàries o amb la Seguretat Social, o l'incompliment del termini de presentació de la documentació justificativa o l'omissió d'aquesta documentació, podrà, així mateix, produir la resolució de la present resolució en el cas que, requerida aquesta documentació per Turisme, no es produïra la presentació en un termini de deu dies des que fora efectuat el requeriment per aquesta entitat.  
  
5. Turisme podrà efectuar, en qualsevol moment, totes les actuacions de comprovació que estime oportunes per a la verificació de la correcta aplicació per l'ITH de les quantitats lliurades al seu favor en virtut d'aquesta resolució.  
  
Tretzé. Règim jurídic i jurisdicció  
La present resolució regula la concessió d'una subvenció nominativa a favor de l'ITH, per la qual cosa el seu règim jurídic és el derivat del que s'estableix en la Llei 38/2003, de 17 de novembre, general de subvencions, així com el seu reglament aprovat pel Reial decret 887/2006, de 21 de juliol, i del que s'estableix per a aquest tipus de transferències corrents en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i queda subsumit aquest cas en el supòsit de subvenció en règim de concessió directa previst en l'article bàsic 22.2.a) de l'esmentada Llei 38/2003 i en el correlatiu article 168.1.A) de l'esmentada Llei 1/2015, ja que es tracta d'una subvenció prevista nominativament en la Llei de pressupostos de la Generalitat.  
La resolució de la qüestió o qüestions litigioses sorgides serà competència dels jutjats contenciosos administratius de la ciutat de València  
  
  
Catorzé. Compatibilitat amb la normativa europea sobre ajudes públiques  
1. La present resolució és compatible amb el mercat interior, per no afectar les seues disposicions els intercanvis comercials entre els estats membres, conforme al que es disposa en l'article 107.1 del Tractat de Funcionament de la Unió Europea, i no compleix els requisits acumulatius exigits en aquest article, ja que l'entitat beneficiària no és una empresa productora de béns o prestadora de serveis en el mercat, sinó una associació privada, sense ànim de lucre, l'objecte del qual, segons els seus estatuts, és analitzar, estudiar, divulgar i promoure les millors condicions competitives per al desenvolupament empresarial de les activitats turístiques en el marc de l'economia de mercat, i per al fiançament del turisme com el principal inductor de progrés economicosocial.  
  
2. En tractar-se d'una resolució no subjecta a l'article 107.1 del TFUE, i d'acord amb el que s'estableix en article 3.4 del Decret 128/2017, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant la present resolució no requereix notificació o comunicació a la Comissió Europea.  
  
Quinzé. Competència  
La competència per a dictar la resolució correspon al president de Turisme Comunitat Valenciana en exercici, entre altres funcions, de «resoldre les convocatòries anuals d'ajudes, subvenciones i beques», funció recollida en l'apartat 2, lletra f de l'article 31 del Decret 7/2020, de 17 de gener, del Consell de la Generalitat, de regulació dels òrgans per a la coordinació de l'acció turística i de l'organisme públic per a la gestió de la política turística.  
  
Contra la present resolució, que posa fi a la via administrativa, podrà interposar-se un recurs contenciós administratiu davant els jutjats contenciosos administratius, en el termini de dos mesos comptats des de l'endemà de la notificació i, potestativament, podrà interposar-se un recurs de reposició davant el president de Turisme Comunitat Valenciana, en el termini d'un mes, a comptar des de l'endemà de la notificació, tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 10 d'octubre de 2022.- El president de Turisme Comunitat Valenciana: Francesc Colomer Sánchez.  
  
  
  
ANNEX I  
Model de conformitat de la subvenció directa concedida  
  
1. IDENTIFICACIÓ DE LA SUBVENCIÓ.  
- Anualitat:  
- Òrgan gestor:  
- Import:  
- Títol:  
  
2. ENTITAT BENEFICIÀRIA.  
- Nom o raó social ():  
- Tipus d'entitat:  
- Acrònim:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
  
(\*) El nom ha de ser coincident amb el que figura en aquesta resolució.  
  
Dades de la persona representant:  
- Nom:  
- Cognoms:   
- DNI/NIF:  
- Càrrec:  
  
Dades domiciliàries a l'efecte de notificació:  
- Adreça:  
- Localitat:  
- Província:  
- Codi postal:  
  
Dades de persona de contacte en cas de ser diferent de la persona representant:  
- Nom i cognoms:  
- Telèfon:   
- Correu electrònic:  
  
3. DECLARACIÓ RESPONSABLE  
  
4. DADES DEL PROJECTE, PROGRAMA O PLA PER AL QUAL SE LI CONCEDEIX LA SUBVENCIÓ  
- Descripció del projecte:  
- Data inici:  
- Data fi:  
- Resultats previstos:  
  
Data i signatura electrònica de la persona que representa l'entitat.